【有片】「真‧禁區之狐」搞亂英甲榜首戰
2024年04月03日 13:02
東網電視
更多新聞短片
小狐狸搞亂英甲。
周三(3日)凌晨英甲榜首大戰,樸茨茅夫主場對打比郡出現不速之客,一隻小狐狸突然衝入球場搞搞震,而且仲高速橫過禁區,名副其實係「禁區之狐」!
呢場榜首大戰,第2位嘅打比郡23分鐘由祖爾華特入波領先,「1哥」樸茨茅夫4分鐘後追平,但祖爾華特35分鐘再為打比郡建功領先2比1。完半場前打比郡控球期間,一隻狐狸突然走入球場,仲喺樸茨茅夫龍門口橫過,比賽短暫停頓後,隻狐狸仔亦識趣自己離開,最後樸茨茅夫下半場追成2比2完場,繼續保持5分優勢排榜首。
英超過往亦有被動物「入侵」事件,最經典係2012年利物浦主場對熱刺,一隻小貓衝入球場亂走,最後由工作人員抱走,賽後有人為小貓開設社交網,大受球迷歡迎。